ועדת הכספים, כנסת 20, פרוטוקול מספר 605, 2017-01-10 10:00

משה גפני: בוקר טוב, אני מתכבד לפתוח את ישיבת ועדת הכספים.

מיקי לוי: הצעה לסדר, אדוני.

משה גפני: בבקשה.

משה גפני: מיקי לוי.

מיקי לוי: תודה.

מיקי לוי: בוקר טוב, אדוני.

מיקי לוי: בששינסקי 2, כשדנו בכל מה שהובא לשולחן הזה, הפרדנו את מפעל כריית הנחושת תמנע מסדר-היום, כי הבנו שזה ייחודי.

מיקי לוי: באה חברה ממקסיקו כדי לכרות עם הבאת אותם אבנים גם מירדן.

מיקי לוי: רצינו להשאיר את זה בארץ, כי היא אמורה להפעיל בקצה הדרך סדר גודל של 800 עובדים מאילת.

מיקי לוי: עכשיו מופעלים שם 200.

מיקי לוי: ניקו כבר את כל המכרות ממים, התחילו להביא מכונות ולעבד, ונתקלו בבעיה – לא הצליחו להגיע לפשרה בין האוצר לבין הנהלת תמנע או החברה ממקסיקו, ואפילו מנכ"ל משרד ראש הממשלה נכנס לעניין.

מיקי לוי: בסוף סיכמו, במקום 300 מיליון שקל מההתחלה, שביקשו סיוע מהממשלה, ביקשו 80 מיליון שקל וזה אף הופיע בפרוטוקול כמוסכם, ואז אגף התקציבים חזר בו.

מיקי לוי: אני לפני שבועיים הגשתי בקשה דחופה לדיון בסדר, לפני שמעבירים את המפעל לירדן, כי מחירי הנחושת עלו וזה חבל לנו, ואמרו לי: עשה טובה – הבאתי את זה גם לידיעתך – תדחה את הדיון בנושא.

מיקי לוי: תן לנו זמן לשבת.

מיקי לוי: מאז חלפו שבועיים, אדוני.

מיקי לוי: גם חבר הכנסת פולקמן דיבר אתי.

מיקי לוי: פעם ראשונה - ואני מגן לעתים בחירוף נפש על פקידי האוצר.

מיקי לוי: אני מרגיש חלק מהם.

מיקי לוי: הפעם אנשי אגף התקציבים שיקרו עליי - אין מילה אחרת.

מיקי לוי: שבועיים חלפו ואף אחד לא יצר קשר עם הנהלת המפעל.

מיקי לוי: אף אחד.

מיקי לוי: והנה עכשיו צלצלתי, אמרתי: אבקש דיון מהיר לעניין הזה.

מיקי לוי: יש בדרך ממקסיקו לישראל נציג החברה שבא לבקש דין וחשבון מה קורה.

מיקי לוי: הם עוד לא קנו מכונות.

מיקי לוי: לכן יש באפשרותם עדיין להעביר את המפעל לירדן, ולכרות את האבנים בתמנע, ולהעביר לעיבוד בירדן.

מיקי לוי: פעם ראשונה אני אומר – שיקרו אותי במצח נחושה.

מיקי לוי: זה כל כך מרגיז אותי, ומהוועדה – לא אגיד שמות – ייעצו לי: אל תסכים.

מיקי לוי: אמרתי: עזבו.

מיקי לוי: אולי נגיע לידי סיכום.

מיקי לוי: אני מבקש להגיש את הניירות מחדש.

מיקי לוי: בבקשה ממך, קבע דיון דחוף לתחילת שבוע הבא.

משה גפני: אני מודה לך על הדברים.

משה גפני: אני מבקש להזכיר לחברים שלפי בקשתך, זה היה על סדר-היום של ועדת הכספים בשבוע שעבר - נדמה לי שביום שלישי.

מיקי לוי: לא, בשבוע שעבר ביקשו לדחות את זה.

מיקי לוי: לפני שבועיים ביקשו ממני לדחות.

משה גפני: בעובדות אין מחלוקת.

משה גפני: אין מחלוקת גם לגבי מה שהיה בשעתו, לגבי הנושא של תמנע.

משה גפני: גם אין ויכוח עם הממשלה על הדברים האלה.

משה גפני: זה גם לא עומד לדיון מבחינת העניין.

משה גפני: ואז ביקשת, שמתי את זה על סדר-היום.

משה גפני: חשבתי אחרי זמן מסוים – דיברו גם אתי – חשבתי שנכון לשים את זה.

משה גפני: התקשרו אליי וביקשו ממני כשבוע ימים – כלומר היום – שאנחנו כנראה הולכים לפתרון אתם – הגענו כנראה להסכמה, זה מה שאמרו לי.

משה גפני: ביקשו ממני שאוריד את זה מסדר-היום.

משה גפני: גם אמרתי לך את זה.

משה גפני: אני לא יודע למה זה היה צריך לרדת מסדר-היום.

משה גפני: באופן טכני זה היה יכול להישאר על סדר-היום.

מיקי לוי: הציעו לי.

מיקי לוי: אני לוקח את האשמה עליי, אין ויכוח.

משה גפני: הסכמתי לזה.

משה גפני: כמה פעמים שבאוצר מבקשים ממני להוריד מסדר-היום, וזה הולך לפתרון.

משה גפני: פעמים זה באמת הולך לפתרון, ופעמים הדיון בוועדה דוחף את הנושא, אפילו אם לא מתקיים הדיון.

משה גפני: כמובן, אדבר שוב עם משרד האוצר, ובשבוע הבא אשים את זה על סדר-היום – אני לא רואה שלא – אלא אם כן יגידו שהבעיה נפתרה, ואז נשמח כולנו.

איתן ברושי: אצל משרד האוצר פתרון לבעיה הוא גם שלא יקום המפעל.

איתן ברושי: זה היה אצלך גם לפני שנה – היה דיון כזה והתערבנו.

משה גפני: לא, היה דיון כזה על ששינסקי.

משה גפני: החרגנו אותם בהסכמה מוחלטת.

משה גפני: גם הממשלה סברה שצריך להחריג אותם.

משה גפני: הבעיה כשזה מגיע לביצוע, זה לוקח יותר זמן, ונצטרך לעשות את זה.

משה גפני: יש לי היום דיון על תקציב עיריית ירושלים – ביקשו חברים - שמתי את זה על סדר-היום.

משה גפני: אני שומע שהגיעו לפתרון - אני לא מוריד מסדר-היום.

משה גפני: הדיון יתקיים.

משה גפני: אני עובר לסעיף הראשון בסדר-היום: תקנות סיוע לשדרות וליישובי הנגב המערבי (הוראות שעה)(הארכת תחולת סעיף 5(ג) לחוק), התשע"ז-2016.

משה גפני: חיים, אתה נציג ועדת הכספים בעוטף עזה.

חיים ילין: אני על הקו שלוש פעמים בשבוע.

משה גפני: כמובן, במה שאתה מבקש, אנחנו מתחשבים.

משה גפני: אני רק רוצה להקדים ולומר שלפי החוק, בשעתו אפשר היה להאריך את התקנות רק בשנה אחת.

משה גפני: החוק שונה וניתן להאריכו בשנתיים.

משה גפני: יש פה התקנות.

משה גפני: אני חושב שעכשיו זה מגיע לראשונה לשנתיים.

משה גפני: הבמה לרשותך.

חיים ילין: אדוני היושב-ראש, קודם כל, תודה.

חיים ילין: היה מקרה נוסף ששנת 2014 אושרה, ובאוגוסט 2014, תוך כדי מלחמת צוק איתן, ממשלת ישראל והאוצר אישרו עוד שנתיים, כלומר סך הכול היה לנו כשלוש שנים של שקט, שלא היינו צריכים להתרוצץ.

חיים ילין: אני אומר את זה כראש מועצה לשעבר.

חיים ילין: כחבר כנסת היום הבאתי מתוך הבנה לתוכנית הממשלתית הענקית שבאה להצמיח את האזור מחדש ולקלוט משפחות – עשו לבד את החשבון ותבינו מה אני אומר.

חיים ילין: משפחות באות לאזור, ואנחנו רוצים משפחות חזקות.

חיים ילין: בשנה הראשונה זה קליטה.

חיים ילין: בכלל אף אחד לא יודע מי נגד מי.

חיים ילין: הם בודקים את החינוך עם הילדים, מקומות עבודה, והם שואבים את החוסן מאותם אזרחים ותושבים שגרים שם.

חיים ילין: לכן היה נכון להסתכל על הנחות המס בקומפלקס אחר לחלוטין, כי מהרגע שמקבלים החלטה שהם רוצים להישאר באזור, עד שמקבלים היתר בנייה ועד שבונים את ביתם ועד ש – זה עוד בין שנתיים לשלוש.

חיים ילין: לכן אמרתי – ניתן סל של ארבע שנים, משפחות מגיעות לשם - הנחת מס הכנסה.

חיים ילין: גם יידעו שיש להם אופק.

חיים ילין: גם יודעים שחלק מהטבות המס הולכות לשלם את הבנייה ואת המשכנתא, שלא פשוט לשלם הלוואות ומשכנתאות בגובה של בין 500,000 ל-700,000 שקל, משפחות צעירות, וזה חלק מההטבה שמקבלים.

חיים ילין: לכן הבאתי את הצעת החוק לארבע שנים.

חיים ילין: אמרו לי: חיים, סגן שר האוצר אמר לי: תוריד את הצעת החוק, כי אנחנו רוצים לעזור לעוטף עזה.

חיים ילין: ממשלת ישראל תקבע החלטה של הנחות מס של שנתיים, ושנתיים נוספות - נדון עליהן בוועדת הכספים ואז נוכל לעשות ארבע שנים.

חיים ילין: כך הוא אמר.

חיים ילין: אמרתי לו: בסדר.

חיים ילין: הרי חוק - אני טוען שחוק הוא מיותר.

חיים ילין: אם כל השרים היו עושים את התקנות שלהם, ובאמת היו מנהלים את המדינה, היו הרבה פחות חוקים.

חיים ילין: אני רציתי הצעה לסדר.

חיים ילין: רציתי שיקשיבו לקול של עוטף עזה, שאומר: עזבו אתכם משנה-שנתיים – תנו אופק למשפחות שמגיעות לשם.

חיים ילין: ואכן באו לקראת.

חיים ילין: גם שר האוצר, גם סגן האוצר, ואנחנו נמצאים היום בדיוק בדיון הזה.

חיים ילין: יש שנתיים תקנות שמגיעות לפה, החלטת ממשלה, ועוד שנתיים של הצעה לסדר.

חיים ילין: אני מבקש מוועדת הכספים, להמליץ לאוצר, לחתום על ארבע שנים, שנוכל לקלוט את כל המשפחות החזקות ואת המשפחות שבאות לעוטף עזה, שיוכלו לבנות את ביתם.

חיים ילין: אין דירות.

מירב בן ארי: גם שם אין דירות.

חיים ילין: נכון.

חיים ילין: אם היו דירות ריקות שאפשר, לא הייתי אומר את זה, אבל מי שמבין מה זה קיבוצים ומושבים, ושדרות עכשיו יש להם תב"ע ל-450 יחידות דיור.

חיים ילין: אם לא יהיה אופק למשפחות האלה, הם לא יבואו.

חיים ילין: אף אחד לא רוצה לחנך את הילדים סתם ככה, במקום שהוא מסוכן.

חיים ילין: לכן אנחנו מושכים אותם על-ידי הטבות.

חיים ילין: ברגע שהם ננעלים באזור, שיש להם החברים, שיש להם החברה, והם מבינים מה משמעות החוסן, הם כבר לא עוזבים.

חיים ילין: תנו לנו לעשות את הדבר הזה בארבע שנים, שיהיה שקט לראשי המועצות, לראשי הערים וגם לאזרחים.

חיים ילין: תודה רבה.

משה גפני: תודה רבה.

משה גפני: חבר הכנסת איתן ברושי.

איתן ברושי: חברי הכנסת, אני כמובן תומך בבקשה וגם בדבריו של חברי חיים ילין.

איתן ברושי: אני רוצה לומר מילה בתוספת לסעיף ובעיקר אליך, גפני, ולווקנין.

איתן ברושי: ההחלטות שהממשלה מביאה לכאן בתמיכה הן חשובות, אבל הן לא מספיקות.

איתן ברושי: כשחיים דיבר על הפנייה, ולתת ודאות אישית לאנשים, אבל יש פה שאלה של המינהל ויש פה שאלות של יכולת לקדם את הבנייה.

איתן ברושי: אני רוצה בעיקר להתייחס לתעשייה ולחקלאות.

איתן ברושי: אדוני היושב-ראש, ראיתי שהאוצר הגיע סוף-סוף למסקנה – דיברתי אתמול בלילה עם שרגא ברוש, שהתעשייה זה דבר חשוב, ואחרי שנתיים של מאבקים, וכפי שאתה זוכר, גם יצא מפה בטריקת דלת, ושלחת לקרוא לשרגא ברוש – התעשייה במצוקה, אבל סוף-סוף הוקמה ועדה, כאילו מפתיע שצריך לטפל בתעשייה.

איתן ברושי: במקביל אנחנו יודעים את המשבר בחקלאות.

איתן ברושי: האזור הזה של עוטף עזה הוא אזור שמרכיב החקלאות בו הוא קריטי.

איתן ברושי: חלק מהחקלאות זה חקלאות לתעשייה כמו תפוחי אדמה, גזר קפואים וגם התעשייה.

איתן ברושי: גם אם ניתן להם חיים במתנה ובלי מחיר, לא יהיה מי שיבוא לגור שם אם לא תהיה לו תעסוקה מתקדמת ורמת הכנסה הולמת שאפשר בה לקיים משפחה.

איתן ברושי: גם בפריפריה – החיים לא זולים.

איתן ברושי: אפרופו הטבות.

איתן ברושי: יש עלויות גדולות – כולם יודעים - למרחקים, לא רוצה להוסיף.

איתן ברושי: לכן בצד האישור של הקלות, שהן בעיקר פסיביות, של הפחתת מסים, ארנונה ונושאים חשובים, לא תהיה צמיחה באזור בלי שינוי המדיניות הממשלתית.

איתן ברושי: אני קורא לכם, גם לקואליציה, ליזום הצעות יותר מרחיקות לכת, שיפתחו את התעסוקה, וישתמשו ביכולת.

איתן ברושי: אתמול היה ויכוח אומלל בוועדת הפנים על ניסיון המינהל לבטל הנחות אזור על אנרגיה מתחדשת, וזו ממשלה שאין בה יד מכוונת.

איתן ברושי: אגב, המינהל באחריות שר האוצר, אז רוצים שיהיה שוויון - אפרופו מים – במחיר הקרקע, בין עוטף עזה למרכז.

איתן ברושי: יש משהו לקוי בהתנהלות הממשלה.

איתן ברושי: היכולת לתת מענה עם תשובה כוללת - ואנחנו נאשר את – בעצם, אנחנו מקטינים את עלויות הקיום.

איתן ברושי: מקטינים את המחיר של להתקיים במקומות שזה גם סכנה לא קטנה.

איתן ברושי: אבל זה לא מספיק.

איתן ברושי: צריך גם את היכולת להתקיים, ליצור מקורות הכנסה.

איתן ברושי: פה מקטינים את ההוצאות ולא מגדילים את ההכנסות.

איתן ברושי: זה לא מספיק.

משה גפני: תודה.

משה גפני: בבקשה.

<נעמי מורביה: שלום, אני נעמי מורביה, והתבקשתי לומר כמה מילים בשם הסוחרים בשדרות.

<נעמי מורביה: מאחר שממשלת ישראל רחב לבה, והחליטה להקצות כספים לשדרות, ואנחנו רואים בזה ברכה, יש בעיה גדולה מאוד עם עיריית שדרות.

<נעמי מורביה: עיריית שדרות לא רואה בקידום הסוחרים וחיזוקם כעמוד השדרה הכלכלי של העיר כלום.

<נעמי מורביה: היא מקשה את ידה, ועם נעל מסומרת לוחצת עליהם.

<נעמי מורביה: קודם כל, הגדילה את הארנונה משמעותית לעסקים הקטנים.

משה גפני: יש פה מישהו מעיריית שדרות?

<נעמי מורביה: למה שיבואו?

<נעמי מורביה: זה לא מעניין אותם.

<נעמי מורביה: הם הטילו מס על שילוט.

משה גפני: זה לא נכון לומר שלא מעניין אותם.

משה גפני: הם מעונינים בזה.

<נעמי מורביה: זה מקשה על הסוחרים.

משה גפני: הבנתי, אבל צריך תגובה מהם.

<נעמי מורביה: יש בעיה – אנחנו רוצים לחזק את שדרות, אבל צריך את שיתוף הפעולה של עיריית שדרות, ועיריית שדרות לא משתפת פעולה.

<נעמי מורביה: הכספים לא הולכים למקומות הנכונים.

משה גפני: הם לא נמצאים פה בשביל להגיב.

משה גפני: חיים.

חיים ילין: אני לא בא להגן על אף אחד, אבל התחום שמטפל הוא זה המקומי.

משה גפני: צריך לשים לב גם לזה.

חיים ילין: התפקיד שלנו הוא להביא את הכלים לביצוע.

משה גפני: בסדר.

משה גפני: אעביר את הדברים שלך.

משה גפני: כפי שחבר הכנסת חיים ילין אומר, אנחנו צריכים לאשר את הנושא של השלטון המרכזי, שחשוב מאוד לתושבים.

משה גפני: יש חוק שהעברנו אותו, שזה הטבות מס לישובים.

משה גפני: הוצאנו את החוק הזה, חלק מתוך העניין זה הסכום הכי גדול, ואחוז ההטבות הכי גדול שיש במדינה.

משה גפני: עוטף עזה נמצא בקטגוריה אחרת, גם בכנסת.

משה גפני: זה צריך להיות גם בעירייה.

משה גפני: אני אעביר את הדברים.

משה גפני: אף אחד לא נמצא פה להגיב, אבל דבריך יועברו.

משה גפני: באופן מעשי אני רוצה לומר, שהמילים שאמרת הן נכונות.

משה גפני: כל מה שאמרת, כולנו מזדהים עם זה.

משה גפני: צריך לדעת איך עושים את זה.

משה גפני: זה גם חדר וגם בניין שצריך לעשות את הדברים נכון.

משה גפני: יש לנו צו שמדבר על שנתיים, שזה הזמן הכי ארוך שאפשר על-פי החוק לעשות, וזה יפה ואני מברך על כך.

משה גפני: יש לך ולכם יד גדולה בעניין וזה בסדר גמור.

משה גפני: הטענה של ארבע שנים לדעתי היא נכונה.

משה גפני: אנשים רוצים להגיע, שנתיים זה לא זמן מספיק.

משה גפני: עד עכשיו זה היה מין דפנציבה כזאת – אנשים גרו שם, והיו שם טילים וקסאמים, אז אנחנו נותנים להם הטבות מס וכו'.

איתן ברושי: עזרה ראשונה.

משה גפני: כן, כל מה שנלווה לעניין.

משה גפני: אתם מדברים על משהו אחר – לא רק על הטבות המס; אנחנו רוצים שהישוב יתפתח.

משה גפני: שאנשים יבואו לשדרות, יבואו למושבים, לקיבוצים, באזור עוטף עזה, וזה צריך ארבע שנים.

משה גפני: אבל אי-אפשר לעשות את זה.

משה גפני: אפשר לקבל החלטה, אבל היא תגיע לשרים, לממשלה, ויגידו: אתם צודקים אבל אין לי יכולת חוקית לעשות את זה.

משה גפני: לכן אני מציע שנקבל החלטה עקרונית פילוסופית על ארבע שנים, נאשר את הצו, אבל נניח הצעת חוק של הוועדה, שניתן יהיה להאריך את המועד עד 2021.

משה גפני: כלומר – יש לך הצעת חוק?

משה גפני: כל הכבוד לך.

משה גפני: אני אבקש, חיים, ברשותך, לאשר את הצו, להניח את הצעת החוק הזאת, להודיע לממשלה שאנחנו רוצים ללכת על הכיוון הזה, להאריך את המועד עד 2021.

משה גפני: השר יוכל להאריך את זה, ואז יש לו האפשרות.

משה גפני: אנחנו ועדת הכספים מאוד תומכים בכך.

משה גפני: אני מקווה שכך זה אכן יהיה.

משה גפני: אבקש מהעוזרים שלי שיעדכנו את כל החברים.

חיים ילין: מאה אחוז.

משה גפני: אני מודה לכם על העלאת הנושא הזה.

משה גפני: אני מבקש לאשר תקנות סיוע לשדרות וליישובי הנגב המערבי (הוראות שעה)(הארכת תחולת סעיף 5(ג) לחוק), התשע"ז-2016.

שיר שפר: לתקן - בהארכת התקנה, במקום 2016 זה 2017, ובסעיף כותרת משנה, במקום תיקון לסעיף 5ב, זה תיקון 5ג.

משה גפני: נתקן את זה.

משה גפני: מי בעד אישור התקנות – ירים את ידו.

משה גפני: מי נגד ?

משה גפני: מי נמנע?

משה גפני: הצבעה בעד התקנות – פה אחד תקנות סיוע לשדרות וליישובי הנגב המערבי (הוראות שעה) (הארכת תחולת סעיף 5(ג) לחוק), התשע"ז-2016, אושרו.

משה גפני: התקנות אושרו פה אחד.

משה גפני: תודה רבה, הישיבה נעולה.